‘ธปท.-กองทุนฟื้นฟูฯ’เมาหมัดโอนหนี้
ประสารบอกชัดปิดบัญชีไม่ลงปีนี้หาเงินจ่ายเงินต้น-ดอกอื้อ
20 ม.ค. 2555

ประสารบอกชัดปิดบัญชีไม่ลงปีนี้หาเงินจ่ายเงินต้น-ดอกอื้อ
ผู้ว่าการ ธปท. ชี้แก้หนี้กองทุนฟื้นฟูฯ ยังไร้ข้อสรุปเงินนำส่งใช้หนี้ แย้มหนี้เงินต้นครบกำหนดที่ต้องจ่ายปีนี้สูงถึง 2 แสนล้านบาทเศษ ดอกเบี้ยอีก 6 หมื่นล้านบาท 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า การประชุมคณะกรรมการกองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) เมื่อวันที่ 18 ม.ค.ที่ผ่านมา ยังไม่ได้มีข้อสรุปในเรื่องอัตราเงินนำส่งที่ ธปท.จะเรียกเก็บจากธนาคารพาณิชย์ไปใช้หนี้กองทุนฟื้นฟูฯ เนื่องจากต้องรอความชัดเจนของพระราชกำหนด (พ.ร.ก.) ปรับปรุงการบริหารหนี้เงินกู้ที่กระทรวงการคลังกู้เพื่อช่วยเหลือกองทุนเพื่อการฟื้นฟูและพัฒนาระบบสถาบันการเงิน พ.ศ. ... ก่อน 
นอกจากนี้ ธปท.ยังอยู่ในช่วงการหารือร่วมกับธนาคารพาณิชย์ ซึ่งขณะนี้สมาคมธนาคารไทยยังไม่ได้ส่งรายงานข้อสรุปความเห็นและอัตราการเก็บที่เหมาะสมเข้ามาให้ ธปท. ทำให้การประชุมทำได้เพียงรายงานความคืบหน้าให้รับทราบร่วมกันเท่านั้น 
นายประสาร กล่าวว่า ส่วนเรื่องที่หลายฝ่ายสงสัยว่าจริงหรือไม่ที่ ธปท.ไม่เคยเห็นร่าง พ.ร.ก. เพราะนายอัชพร จารุจินดา เลขาธิการคณะกรรมการกฤษฎีกาที่จัดทำร่างให้รัฐบาล ก็เป็นคณะกรรมการกองทุนฟื้นฟูฯ ด้วยนั้น อยากให้เข้าใจนายอัชพรด้วย เพราะเหมือนคนที่ทำงานสวมหมวก 2 ใบ ใบหนึ่งต้องรักษาความลับของรัฐบาล ส่วนอีกใบที่เป็นคณะกรรมการกองทุนฟื้นฟูฯ ทำให้ยังไม่สามารถสรุปอะไรได้ ต้องดูต่อไปว่าร่าง พ.ร.ก.ดังกล่าวจะเป็นไปอย่างที่ ธปท.คาดการณ์หรือไม่ 
นางพวงทิพย์ ปรมาพจน์ ผู้อำนวยการอาวุโส ฝ่ายจัดการกองทุน ธปท. ในฐานะผู้จัดการกองทุนฟื้นฟูฯ กล่าวว่า การประชุมครั้งนี้กองทุนฟื้นฟูฯ ได้รับทราบผลการจัดทำงบการเงินในปี 2554 ที่ผ่านมา ซึ่งผ่านสำนักงานการตรวจเงินแผ่นดิน (สตง.) แล้ว ส่วนเรื่องการดำเนินการตาม พ.ร.ก. ยังไม่มีข้อสรุปอะไร เนื่องจากยังไม่เคยเห็นร่าง ได้แต่เตรียมการประสานงานกับสำนักงานบริหารหนี้สาธารณะ (สบน.) ว่าหนี้เงินต้นและดอกเบี้ยจะครบกำหนดเมื่อไหร่ เพื่อจะได้หาทางแก้ไขร่วมกันต่อไป 
นางพวงทิพย์ กล่าวว่า เท่าที่รับทราบเบื้องต้น หนี้เงินต้นจากการออกพันธบัตรกระทรวงการคลังที่จะครบกำหนดชำระในปีนี้ มีวงเงินประมาณ 2 แสนกว่าล้านบาท ส่วนดอกเบี้ยในปีนี้ที่ต้องชำระประมาณ 6 หมื่นล้านบาทเศษ
ที่ผ่านมา สบน.เป็นผู้กู้เงินไปจ่ายหนี้กองทุนฟื้นฟูฯ ด้วยการออกพันธบัตรจ่ายดอกเบี้ยปีละ 56 หมื่นล้านบาท โดยจ่ายดอกเบี้ยไปแล้วทั้งสิ้น 3.9 แสนล้านบาท